khistorydata/jeongjo-sjw-relations huggingface dataset:
정조 1년 · 목
具布裹翼善冠布圓領袍布裹帶。乘輿詣春塘臺。陞座。予曰。昨命修整試記。各示諸將臣。尙今不爲修整耶。催促修納也。敎曰。今日試射擧行。何其不善耶。宣傳官三人。分付於三貫革。各別申飭。而錚鼓全不分明。監酌的亦不着實。其中必有用奸之計矣。今方這這廉察。而如有現捉者。則當用科場用情之律。以此意嚴明分付。敎曰。砲貫革八箇待令。錚鼓亦隨貫革數待令。敎曰。訓鍊哨官禹叙疇。以輕箭發射。現露於量箭之時。訓將査問決棍。敎曰。放砲試記催促修納事。兵判申飭結束色。予曰。邊四中者。賞格何以爲之耶。善復志恒曰。前例。則閑良賜第。出身加資矣。予曰。今番。則不科不資。只給賞格。不無向隅之歎矣。志恒曰。旣非設科之事。不必賜科而陞資矣。予曰。捕校之得參試射。不易之事矣。予命志儉讀試矢數記。予曰。觀武才外內試射賞試射三中以上。賜第與否。兵判考入久遠謄錄。敎曰。當分所試砲。承旨一員及宣傳官一人進去。鍾秀曰。取考謄錄。則甲申年 親耕後賞試射。五中人別單書入。四中以下賞格有差矣。予曰。右副承旨與兵判及軍門郞廳一人。往分所試放。而內吹手禁衛軍近仗軍。自分所試放。御前前排。武藝別監。御營軍則帳殿試放。予曰。監察姓名知入。假注書李兢淵奏曰。張鉉五云矣。予命召入。予曰。押班節次及祭物點視規式。汝能誦之耶。鉉五對以不能。予曰。前已屢飭。而尙未講習。已極可駭。奏對之辭。亦不成樣。事過後當處分。姑爲着實監的。承旨鄭民始曰。別試射雖與外試射有異。旣有試官射員之出入。則禁喧郞廳。不爲待令。事極駭然。何以爲之乎。敎以。禁推可也。○敎曰。宣傳官一人。往試砲分所。其無弄奸與否。廉探以來。命在學讀放砲試數記。予曰。四中而有分數者。此則何以施賞乎。志恒曰。科資外亦豈無別般優賞之道乎。單四中者。錫馬亦無妨矣。予曰。予意則四中五分者二人。武臣則復職。軍校則邊將承傳好矣。國榮曰。如是則在渠勝於一資矣。其餘則熟馬與木布弦弓等屬。分等賞給似好矣。予曰。以此磨鍊。敎曰。今聞分所摘奸宣傳官所奏。則內吹金德澤爲名者。敢欲以不中者冒錄於試數云。令兵判嚴査得其實狀。敎曰。今因內吹弄奸之事。有所下敎矣。予在儲宮時。隨駕詣 毅烈宮。東宮別監一人。有內吹相詰之事。則內吹衝動宣傳官。宣傳官轉囑於內官。至謂東宮別監作拏於 大駕差備。至訴伊時兵判李景祐。以爲轉奏之地。而兵判不聽。故事遂乃已。然伊時駭痛之狀。何可盡言也。予於其時。卽爲嚴治別監。則予非以別監之故有所駭痛也。焉有身爲宣傳官。而只聽內吹之言。敢與中官關通。至欲推治儲宮別監者哉。其時宣傳官之類。固不足責。而內吹之習。豈不可痛乎。 先朝末年。宣傳官之屬。皆與中官交密。甚至於相對笑語。共吸南草。而指議內間之事。語到不敢言之地。臣子分義。何敢如是乎。宣傳官申漢龍。與中官相對。肆發不道之說。故伊時李溎欲發按律之啓。雖以厚謙之妖惡。亦曰切齒憤痛云矣。且以隨 駕時所爲言之。渠輩必欲生事於儲宮之意。昭不可掩。而內吹之罪。尤無可論矣。行首宣傳官李應爀。與具純申應周。一一査出伊時內吹之尙今立役者。一竝査汰。予曰。隨 駕時事。似在庚寅辛卯兩年中七月十六日動駕時矣。予曰。內外之限。不可不嚴。卽今宣傳官中。未必無與內官私酬酢之人矣。汝輩宣傳官中如有之。則一一自首。應爀曰。宣傳官洪龍壽。與中官粱大宜。有一次酬酢之事云矣。予曰。龍壽於何處見大宜。而酬酢何語云耶。應爀曰。龍壽云與大宜相面於下闕摘奸時。而見其貌美。故與之開言酬酢云矣。予曰。龍壽。決棍七度後。訓將來奏。志恒曰。嚴棍龍壽則終是云中官貌美。故一言相接後。以日後則勿論某處。逢輒討話之意。相約而已云矣。予曰。金德澤。査得奸情乎。鍾秀曰。嚴棍査問。則果以不中者欲載試數云矣。予曰。極爲痛惡矣。命應爀等進前。敎曰。內入直武臣之與中官相通。自是禁法。予非曰汝輩必皆與中官相親也。此後則益加暢念可也。其在 先朝則只以鎖閉淸暉門之罪爲逆。則今日與凶賊綢繆之中官。當用何等之律乎。梁大宜則以其年少。故予果親信矣。洪龍壽果與相親。豈非異常之事乎。一自中官之名出逆招。誠不知何樣急變伏於何地。常時戒嚴。無所不至。此何景象乎。
정조 1년 · 강
命宣傳官洪龍壽爲先汰去。
정조 1년 · 목
敎曰。四中五分李光沂復職。李德一邊將除授。其餘則以熟馬半熟馬兒馬及木布弦弓不粧弓分等施賞。
정조 1년 · 강
金吾。以罪人大燮大靜縣。興老旌義縣絕島安置。趙嵎楸子島參酌定配。啓。
정조 1년 · 강
秋曹。以大逆罪人纘海子寧遠郡爲奴。啓。
정조 1년 · 목
該曹啓言。大逆不道罪人纘海子今年生。寧遠郡爲奴。押送配所。
정조 1년 · 강
御熙政堂。行晝講。知經筵蔡濟恭。特進官李徽之。參贊官李義翊。侍讀官鄭志儉。檢討官姜忱。宗臣凝善君爔。武臣柳鎭淑。假注書洪仁浩。史官徐龍輔。金勉柱。
정조 1년 · 목
領議政金尙喆曰。殿下方講春秋。開卷第一義。乃嚴懲討也。泰淵經斃。已極駭惋。而逆如啓能者。終未正法。王章不伸。輿情莫雪矣。予曰。啓能雖未正法。而已捧遲晩。則何異於結案者乎。尙喆曰然矣。能賊帳殿發惡之狀。思之尤益憤惋矣。右議政徐命善曰。卽今三司之啓。非追施逆律之請也。能賊旣是遲晩後。未結案而物故者。則靳允臺啓。臣誠莫曉聖意之所在也。予曰。逆如啓能。而未施當律。予亦豈無憤痛之心。而未結案。則不施大逆之律。者。旣有昨年之敎。殆若金石之典矣。自我防之。自我啓之。豈非有乖於嚴法之道乎。予意如此。卿等其止之。尙喆曰。守法之聖意。臣等亦豈不欽仰。而如啓能之逆。不可以常例言之矣。左議政鄭存謙。右議政徐命善曰。果如領相之所奏。逆如啓能。而豈可不施大逆之律乎。予曰。予意有在矣。尙喆曰。以信德。弼海事。臣等草記入啓。而姑未承批矣。予曰然矣。
정조 1년 · 강
命罪人得才等還付捕廳。
정조 1년 · 목
敎曰。罪人得才得材。依鞫廳議啓。還付捕廳。必振必興亦爲還付捕廳。
정조 1년 · 강
命討逆陳奏遵舊擧行。
정조 1년 · 목
領議政金尙喆啓言。今番亂逆。實是窮千古亘萬。古所未有之大變。何幸元惡大憝次第伏誅。告廟頒敎。旣涓吉日。而自 仁祖朝。至 先王朝。每當討逆之後。輒有陳奏之例。今亦不可不遵舊例擧行。敢達矣。從之。
정조 1년 · 강
命使號稱進賀謝恩冬至使。
정조 1년 · 목
領議政金尙喆啓言。進香使回還便。皇太后祔廟頒詔順付矣。考例則具方物進賀稱謝。亦有兼付節使之規。使號當以進賀謝恩兼冬至使改稱。進賀及頒詔謝恩表。依例撰出。奏文令文任製進。方物令該曹照例擧行之意。請分付。從之。
정조 1년 · 강
命諸道舊還五萬石分劃。
정조 1년 · 목
領議政金尙喆啓言。諸道舊還每年酌定石數知委矣。隨其舊還多寡。穡事豐歉。勢當量宜分排。昨年十萬石。而今年諸路農形。不無被災處。只五萬石。請參酌分劃。從之。
정조 1년 · 강
遞左捕將張志恒。
정조 1년 · 목
領議政金尙喆啓言。捕廳多有擧行之事。而左捕將張志恒謂有情勢。秩是重臣。有難一向强迫。請許遞。從之。
정조 1년 · 강
差下備堂鄭光漢李衍祥。
정조 1년 · 목
領議政金尙喆啓言。刑曹判書鄭光漢。同敦寧李衍祥。宜置備堂之任。請竝差下。從之。
정조 1년 · 강
惠慶宮方物豹皮封進。命亦爲置之。
정조 1년 · 목
禮曹判書蔡濟恭啓言。頒赦時各道方物中 王大妃殿所封豹皮。自關東京作貢進排。而關東旣命停捧。豹皮亦在除減。 惠慶宮方物。湖南京作貢。豹皮自當封進。不可不稟定矣。敎以。然則 惠慶宮亦爲置之。
정조 1년 · 강
命死囚不以年限除刑。
정조 1년 · 목
刑書曹判書鄭光漢啓言。中部有殺人者。年七十。不得加刑。載在法典。稟旨然後可以刑訊矣。予詢大臣。領議政金尙喆曰。鞫獄殺獄。恐不可拘於年限矣。左議政鄭存謙曰。至於死囚。則不當以年限除刑矣。右議政徐命善曰。臣意亦然矣。從之。
정조 1년 · 강
推大司憲尹得養大司諫吳載紹。
정조 1년 · 목
右議政徐命善啓言。合啓體重。而兩司長官傳啓之際。有疏漏之失。大司憲尹得養。大司諫吳載紹。請竝罷職。敎以。推考。
정조 1년 · 목
予曰。捕廳罪囚。尙未收殺。而多有擧行之事。捕將雖暫遞。勢將仍任矣。國榮曰。一遞已伸廉隅。還任似無所妨矣。
정조 1년 · 강
命奇同等安置。永丹等定配。克泰等嚴問。
정조 1년 · 목
敎曰。鞫廳罪人奇同。以宦寺卵育之物。爲逆簡切近之人。自中官之房直。遷宗簿之吏胥。南北之寺。左右供役。寧有如許變怪乎。況今番弼海。賊吉等之供出。而逆簡生前之凶計。死後之陰謀。於是乎俱皆彰著矣。奇同與其妹內人永丹爲梯。賊徒爲刺客之計。則永丹居內。奇同居中。與所親中官。欲爲昏計之地。計雖未成。當初設計。尙不承款。且巨魁謀主。亦旣正法。不必更加盤問。必與昏計有間矣。今番治逆。皆從惟輕。欲施曠蕩之典。奇同絕島減死安置。永丹極邊定配。大抵昨年妖逆。今番凶賊。究其所來。卽眼無儲君。馴至于御極之後。亦眼無君父而然也。自顧慚恧。寧欲無言。始自己丑年間。而榮順爲刑堂時。某年復出之說。實爲欛柄。自玆以後。凶徒爲浮言之妙方。倘使榮順尙在地上。犯上不道。烏可免也。渠以身故。未能正法。可謂失刑之大者。況其子貞喆。趾賊之壻也。賊吉之招。甘丁之言。皆以爲每以書札密密往復云。故發捕鞫問者此也。特不加刑者。思乃祖忠翼公也。今則不但獄情旣已收殺。予意每在於惟輕。鞫廳罪人貞喆。絕島減死安置。元喆亦無更問之端。而以榮順之子。何可置之於輦轂。罪人元喆。邊遠定配。鞫獄垂畢。一向連啓。出場無期。罪人克泰克觀。依臺啓。更爲盤問後處之宜矣。發配下敎勿施。今日推鞫時。一體嚴問取招事。傳于委官。
정조 1년 · 강
命罪人克泰等依前下敎發配。
정조 1년 · 목
敎曰。罪人克泰克觀。旣允臺啓。故更爲鞫問。而別無可疑之端。依前下敎。卽爲發配事分付。
정조 1년 · 목
予曰。玉堂入直誰也。民始曰。鄭志儉姜忱矣。予曰。鄭志儉不往於推鞫乎。民始曰。晝仕出去。故門限前入來矣。予曰。別軍職只以三人。無以替番。他無可合之人。故以具純申應周差出。而渠輩之能體予意。何可必乎。民始曰。渠輩亦必感激於推心示腹之聖意。豈敢負國家乎。予曰。注書持標信。出去丹鳳門留門。捧入推案。
정조 1년 · 강
諭關東御史沈豊之。
정조 1년 · 목
敎曰。頃於奉命之日。雖有面諭者。而觀此東伯狀啓。淮陽等數邑被災。亦甚不些。慰諭之擧。宜無異同。一體擧行。亦爲審察民瘼事。卽爲下諭于江原道慰諭御史沈豊之處。
정조 1년 · 강
命罪人弼海絕島安置。
정조 1년 · 목
敎曰。罪人弼海。以渠結案之供觀之。聞相吉輩交通宮禁。募得刺客。直入寢內。乘機犯上之計。而渠嗔責而已。迷劣所致。不卽告變云。揆以獄體。果難容貸。但知不告官。決非弼海一人。則此或爲傅生之道。況嗔責猶勝於信德之共參。尤可爲惟輕之端。且信德則聚會相範等諸賊於渠家。爛熳謀議。知情不告之律。猶是寬典。而弼海則亦不過以寄食於相範家之故。不得不聞之致也。特施曠蕩之典。不害爲寬大之政。減死絕島圍籬安置。
정조 1년 · 강
命酌處罪人卽爲發配。推鞫撤罷。
정조 1년 · 목
敎曰。酌處罪人。一邊草記。待城門開。卽爲發配。獄囚旣皆收殺。推鞫撤罷。
정조 1년 · 강
御熙政堂。召見輪臺[對:I-POSITION]官。
정조 1년 · 목
贊儀洪昌源進奏職姓名。予曰。近來引儀。全不成樣。御前致詞。無一能者。甚爲駭然矣。須各別精擇。如其終未間習者。報吏曹一一汰去可也。如是飭敎之後。苟如昨年致詞之不成樣。則汝當被罪矣。
정조 1년 · 강
命違牌兩司諸臺竝推考。
정조 1년 · 목
敎曰。諸臺違牌。尙不設鞫。日已向昏。飭敎之下。焉敢若此乎。況所下傳敎之曲諒如何。則尤豈可連事違牌不進。兩司諸臺。一竝推考。更卽牌招參鞫。
정조 1년 · 강
命三廳內試射。申明定式。別軍職中日之制。亦當自內定式。
정조 1년 · 목
敎曰。內乘別軍職宣傳官三廳內試射。春秋每等爲之。郊外幸行爲之。蓋出於勸奬優異之法意也。必皆親臨。試以各技。得中則賞賚甚厚。且加資或直赴。亦從此出。始初設置之 聖意。有可以仰矣。是以當月無暇。則雖退定後朔。屢百年內。一未闕焉者。亦是軫念向隅之歎也。雖然。或有中官只自看檢之時。此 先朝五十年所未嘗行之事。而往在 景廟朝。不無其例矣。以外朝言之。直赴之科命官。豈可以秩卑人爲之乎。況以古人所謂家奴爲監試。使倖科濫資出。則是大非我朝嚴內外之家法也。此後分付三廳。凡於內試射。一依 先朝已行之例。非親臨而中官主試之法。一切永爲革罷。當朔有故。則退定於後朔事。申明定式。自上或有忘置命中官設行之時。三廳將以此備忘記來告差備事。一體知委。至於別軍職之所謂中日。春秋爲之。而此則中官本自監射。賞典之濫竽。固不足恤。而柳葉箭之全布。片箭之三中。幾乎無等無之。賜馬加資及直赴之事。皆自中官掌中而出。寧有如許法度。亦爲分付別軍職廳。亟罷中日之制。旣罷。則其所受之賞賚。亦當有自內有商量定式之道矣。竝以此分付。
정조 1년 · 강
分揀時囚朴東煥等。
정조 1년 · 목
義禁府啓言。朴東煥。身爲監臺。矇然不察。罪在難免。梁龍甲。搜挾非其責。似有分揀之道。請上裁。敎以。朴東煥依允。梁龍甲分揀。又以鄭亮采請上裁。敎以。雖禁搜身。十五卷之册。亦可匿諸身內乎。所議讞未知其當。
정조 1년 · 강
金吾。以前判書朴宗德前承旨尹得毅放逐鄕里。啓。
정조 1년 · 강
命右捕將具善復兼察左捕將。
정조 1년 · 강
秋曹。以啓能妻孥奴屬散配及疊配罪人移配。啓。
정조 1년 · 목
刑曹啓言。罪人啓能妻順伊鏡城府。孫快樂朔州府。今年生碧潼郡定配。奴老味楚山府。奴世福昌城府。奴旕福渭源郡。竝令爲奴定配押送。又啓言。因義禁府移配草記。罪人後傳珍島郡。阿只連慶源府移配。竝令各該道臣押送事。發關分付。罪人相烈因傳敎。以大靜縣移定配所。而罪人大燮同配大靜兩罪人中。令義禁府請更爲移配。允之。又啓言。罪人繼興。長興府爲奴。月惠鎭海縣。老愛谷城縣竝爲婢。順得求禮縣。興得甲山府竝安置。曾二漆原縣爲奴。允希吉州牧安置。元承富寧府爲奴。一愛寶城郡爲婢。繼昌三水府安置。二男務安縣爲奴。業光昌原府。有豊康津縣。竝安置。令各該道臣押送于新定配所事。發關分付。繼昌今方捉囚。連爲刑訊。仍囚加刑。罪人月惠與繼昌同時囚禁。何以爲之。敢稟。
정조 1년 · 강
命罪人弼海依結案擧行。
정조 1년 · 목
鞫廳啓言。罪人弼海。加刑一次。絕島減死安置事。命下矣。旣是同參逆謀者。則以知情不告遲晩者。已極凶獰。以此捧結案。猶有太寬之失。況竝與知情不告。而不爲用法。有此酌處之命。此雖出於好生之聖意。其在鞫體。終難容貸。依前遲晩結案取招。請依法擧行。允之。
정조 1년 · 강
金吾。以鞫廳罪人奇同等定配及大燮移配。啓。
정조 1년 · 목
義禁府啓言。鞫廳罪人奇同加里浦鎭。貞喆濟州牧竝減死安置。永丹朔州府極邊。元喆機張縣邊遠定配。允之。又以大燮移配旌義縣安置。啓。
정조 1년 · 강
秋曹。以大逆不道纘海子寧遠郡。罪人克泰古今島。克觀金甲島爲奴。啓。
정조 1년 · 강
秋曹。以賣文借述罪人梁亨晋等照律定配。啓。
정조 1년 · 목
刑曹啓言。今番監試賣文借述罪人梁亨晋等。依判下。各嚴刑一次。梁亨晋海南縣。金光祉順天府。朴聖欽固城縣。竝降定水軍。洪楫鏡城府。姜履永龍川府。竝勿限年定配。金重垕隨從減一等。決杖九十。長連縣徒二年半定配竝押送。
정조 1년 · 목
因 香室望祭受押單子。敎以。代押。 孝明殿親祭。
정조 1년 · 목
自內行禮也。○敎曰。設置尙衣院者。意果安在。莫重獻御之物。不敬不謹。猶是歇後。自設置尙衣院後未有之事。事若只係物品之好否。則予豈費辭敎。身爲一提調。着銜封進。知若不知。致有此大駭眼大無嚴之事。若有一分紀綱。其所蔑法。至於此甚乎。決不可以尋常薄勘處之。尙衣院一提調洪樂性。爲先削職。又敎曰。尙衣院下吏。俄者棍問。其所供萬萬無嚴。多紅與大紅之說。廣織與貢緞之說。尤極無狀。此外所進各樣名色。皆不成樣。昨夜嚴敎之後。又復如前。身爲下吏。凌蔑上供。至於此極。則刑推猶是薄勘。各別嚴刑一次。其間委折嚴問。持草供以奏。○還內。
정조 1년 · 목
予曰。尙衣院所納緞匹皆不成樣。旣曰進獻。而豈可如是乎。國榮曰。臣亦待罪於尙衣院。而初不關由。故漠然不知矣。昨夜下敎之後。始得聞之。事極駭然矣。予曰。生進一等。欲爲召見。卿亦入侍。
정조 1년 · 강
御宣政殿行晝講。召見生進一等儒生。同經筵金魯鎭特進官李命植。參贊官李亨逵。侍讀官鄭志儉。檢討官姜忱。宗臣西淸君煋。武臣李應爀。假注書李兢淵。史官徐龍輔金勉。柱。
정조 1년 · 목
講春秋○予曰。今日放榜。旣不得親臨。故召見爾等。而君臣初見之日。不可只見其面。爾等各讀試券。陳其文義。如有平日所蘊者。亦各奏之。進士李源誠讀試券。下詢文義命退。李羲翼讀試券。下詢文義。予曰。爾旣小成。着意於大科之工也。命退。全球讀試券。予曰。爾爲兩場俱中。終場則入格於何題乎。球曰。問鬼神之題也。予曰。造化之鬼神。祭祀之鬼神。可以分屬於理與氣乎。球曰。臣嘗以鬼神爲氣。故以此爲命意矣。予曰。以祭祀之鬼言之。焄蒿悽愴。雖曰氣也。而無理則亦何以祖考來格乎。理與氣中。何以分屬則好耶。球曰。祖考來格。不可謂無理。而以鬼神言之。則宜屬於氣矣。予曰。爾有師受處乎。球曰。受學於故判書李縡矣。命退。黃俊成讀試券。詢文義命退。權思晦讀試券。詢文義命退。生員元允孫讀試券。詢文義。予曰。善作善書矣。專意於大科之工。期於成就也。命退。權以復讀試券。詢文義命退。韓用中讀試券。予曰。四端七情。先儒或謂理發而氣隨。或謂發之者氣。而所以發者理也。爾從何說乎。用中曰。臣於經義。素無工夫。而嘗以先正臣李珥之說爲是矣。予曰。爾見四七往復之書乎。用中曰。未見矣。予曰。爾之所作。未能釋義。此後則着意爲工。以見大科。命退。康就宗進伏。予命讀試券。就宗曰。適有私草一篇。入於囊中。而逢其題。故書呈。而果非臣自作也。予曰。私草一篇之逢着云者。豈成說乎。爾其直告。就宗曰。天豈敢再欺乎。果持入師長之私草五十餘篇。而逢之矣。予曰。此亦不成說矣。汝以儒巾入侍前席。故如是親問。而汝豈敢終始隱諱乎。就宗曰。他無可達者矣。予曰。爾之試券。果是善作。而此題決無宿構之理。爾何敢發明乎。就宗曰。他無隱情矣。予曰。所謂爾師誰也。就宗曰。鄭頥中爲名人也。予曰。捉來鄭頥中問之。而若與汝言相左。則汝將何以爲之耶。就宗曰。鄭頥中果代入作之矣。予曰。若然。則鄭頥中方在何處乎。就宗曰。在於新門內矣。予曰。康就宗白牌。送于禮曹。脫其儒衣儒巾後。出付刑曹。民始承命出傳。李邦壽讀試券。詢文義命退。予曰。康就宗。初試入格於何處乎。命植曰。入格於一所矣。予曰。予以好意。召見儒生。而康就宗事。萬萬可駭矣。
정조 1년 · 강
命科場換入人令攸司究問取服。
정조 1년 · 목
敎曰。生進一等儒生召見之時。疑壯元平壤人康就宗進伏前席。所作不讀一句。直曰。渠則初不入場。亦無科工。使他儒換入借述爲奏。雖非嚴科場之時。儒生之恣意蔑法。胡至此極。康就宗今無可論。從當下敎。而換入人令攸司爲先究問取服。
정조 1년 · 목
敎曰。副提調持加減心腎湯入侍。○予曰。尙衣院事。雖平心思之。不可無處分。故俄命削職。而守禦使之數遞亦可悶。姑難出代矣。國榮曰。聖敎誠然矣。
정조 1년 · 강
命守禦使姑勿出代。
정조 1년 · 목
予曰。借述人鄭頥中。刑曹捕捉云乎。民始曰。姑未捉來。而先問康就宗。則以爲換入時先給五十兩錢。若參榜則當給三百兩爲約云矣。
정조 1년 · 강
明日 孝明殿別 茶禮時。命大臣奉朝賀入參。
정조 1년 · 목
敎曰。明日 孝明殿別 茶禮時。大臣入參。金奉朝賀在京。則亦爲入參事。遣史官傳諭。
정조 1년 · 강
以張鉉國爲永柔縣令。
정조 1년 · 목
敎曰。永柔縣令。口傳差出。不多日內辭朝。
정조 1년 · 강
命洪仁浩分揀放送。
정조 1년 · 목
國榮曰。尙衣院事。詳聞其委折。則不但院吏之罪。專由於市民之操縱云。廛人亦不可不懲治矣。予曰。予意亦如此。而或慮爲市民之弊矣。國榮曰。朝家之施惠於市民。固已多矣。而至於紀綱所在。則亦不可不嚴矣。予曰然矣。國榮曰。罪人繼昌。尙今生存云。誠極妖惡矣。予曰。予於今番變怪之後。餘憂尙存。不能放心矣。國榮曰。天道昭昭。凶逆之徒。自然誅戮。雖無足可憂。而第於宦寺之類。務盡寬容之意。以爲悅服之道。好矣。
정조 1년 · 강
命三陟營將差出給馬赴任。
정조 1년 · 목
敎曰。三陟營將。該道伯旣請拿問。此是面代之窠。不可不斯速下送。而且渠所爲。極甚糢糊。三陟營將柳文植罷黜。今日內口專差出。給馬赴任。
정조 1년 · 강
命時囚慶明運次堂擧行。
정조 1년 · 목
敎曰。時囚罪人慶明運之供。令次堂開坐擧行。
정조 1년 · 강
命前注書柳孟養等敍用。
정조 1년 · 목
敎曰。罰旣施乎。前注書柳孟養鄭東俊。特爲敍用。
정조 1년 · 강
正言李思祚。陳疏乞遞。仍請諸賊誅戮之典。賜批。
정조 1년 · 목
批以。諸囚之酌處。意有在。爾其勿辭察職。
정조 1년 · 목
本院啓言。江原監司金履素倭船狀啓。江陵府使柳羲養牒呈。到付於今月初六日。而初九日始爲封啓。邊報稽滯。事甚未安。該道臣請推考警責。允之。
정조 1년 · 강
金吾。以大靜縣安置罪人弼海圍籬啓。
정조 1년 · 목
予曰。 孝明殿誕辰奄屆。痛隕如新。予曰。朝 上食當親奠。陪祭諸臣待令。大臣如已入來。使之往待於 孝明殿近處。
정조 1년 · 목
予曰。今日奄屆。歲月誠易矣。民始曰然矣。予曰。明日出宮正時。以三更一點爲之乎。民始曰。依下敎已爲分付矣。
정조 1년 · 목
敎曰。副提調持加減心腎湯入侍。○予曰。所謂假別監。何以治之乎。國榮曰。自臣營棍治仍囚矣。予曰。其罪狀宜定配矣。國榮曰然矣。予曰。適見古事。成廟朝時。門鑰自內置之。每曉承旨詣閤外受去矣。國榮曰。似是重鎖鑰之意也。
정조 1년 · 목
自內行禮也。○予曰。吏曹歲抄入之。承旨李義翊鄭民始入侍。
정조 1년 · 강
命前郡守李明中職牒還給。
정조 1년 · 목
敎曰。右承旨李義翊樹立如何。而不欲出外。適因言端。聞其父年限不遠云。其在體下之道。俾開榮養之路。抑或爲推心之一端。且李明中之善於爲治。曾所熟聞。可謂公私兩便。前郡守李明中。特爲敍用。仍給職牒。
정조 1년 · 목
予曰。宋景煥調用傳敎見之乎。頃年渠以注書。持傳敎出來之際。中官問傳敎中辭意。則大加叱責。曰中官自中官。史官自史官云云。而至被中官之詬辱。比之於向日宣傳官之欲交中官。可謂大相不同。而俄適記憶。故有所下敎矣。國榮曰。此雖小事。亦可爲激勵之道矣。
정조 1년 · 목
敎曰。日前東伯狀啓。以去月二十四日水災之過多。至有差遣御史慰諭審察之擧。而今觀嶺伯狀啓。伊日雨水。無異東邑。秉燭讀啓。念彼民事。不覺環壁失睡也。邑有大小。災有淺深。而至於賙救之政。其在一視之道。似當與他道無間。明日大臣入侍事。遣史官傳諭。
정조 1년 · 강
命監試覆試一所試官竝推考。
정조 1년 · 목
敎曰。廉義旣伸。齋宿在明。兵曹判書金鍾秀。待開門牌招察任。
정조 1년 · 강
兵曹判書金鍾秀。以試事陳疏自列。賜批。
정조 1년 · 목
批以。擧子之換名代入借述倖占者。固是禁亂官不能禁攔入之罪。而試官亦難免疏漏。頃旣問備。勿辭安心行公。
정조 1년 · 강
捕廳以罪人金得才物故啓。
정조 1년 · 강
遣承旨。詣 宗廟　景慕宮奉審摘奸。
정조 1년 · 목
國榮曰。嶺啓中被災邑亦甚慘切矣。予曰。人命渰死之患。有甚於江原道。夜見狀啓。心切慘然。殆不能寢睡。而至如安東之旣被己乙未年水災。今又如此。豈不尤悶乎。予曰。大臣入侍當消詳。而此亦將遣御史矣。
정조 1년 · 강
召見三大臣及兵判于熙政堂。領議政金尙喆。左議政鄭存謙。右議政徐命善。兵曹判書金鍾秀。
정조 1년 · 목
予曰。嶺南右沿水災。無異於關東云。殊極驚心矣。尙喆曰。臣等纔見道啓。而沿海水災。殆至數十邑矣。關東則繡衣已下去。庶有慰諭安集之方矣。今亦依此爲之何如。予曰。予意亦然。姑先下諭於道臣。使之畢報形止。似好。存謙曰。不可不汲汲下諭於道臣矣。命善曰。下諭辭意。當以宣布德意。先爲蠲恤之政。爲措辭矣。予曰。諸臺一竝引義而不出耶。尙喆曰。伊時長官傳啓落漏之際。諸臺亦皆起伏。似難行公矣。予曰。俄在誠正閣。適見柱洞人家與宮墻相接。問諸左右。則此乃趾海之家矣。極爲駭怪。方使別監摘奸以來。而不可不嚴加界限矣。尙喆等曰。還御此闕後。龍虎營稍遠。故甚以爲悶矣。今若移設龍虎營於宮墻相接處。而更加繕築宮墻。則似好矣。予曰。桂洞苑洞人家與宮墻相接。而啓禧家壓臨闕中。予所御誠正閣動靜行坐之狀。無不見之。極爲駭然。卿今入侍。卽爲往見形址。闕中所見處。立旗以標而還奏。鍾秀曰。戶判每云。龍虎營開府於桂洞。則爲好云矣。
정조 1년 · 강
命明義錄續編撰出。
정조 1년 · 목
領議政金尙喆啓言。今番討逆後。明義錄續編。繼而撰成。然後逆節之首尾相貫。益加以瞭然。此不過若干日訖工者。而判府事徐命膺不可無也。亦爲差下。請使之同爲擧行。從之。敎以。此不必更爲設局。令主營之臣。各於私次撰出。會同進獻。
정조 1년 · 강
命諸臺一竝改差。
정조 1년 · 목
敎曰。勢雖强迫。伊日入侍兩司諸臺。一竝改差。
정조 1년 · 강
遞判義禁鄭弘淳。
정조 1년 · 목
領議政金尙喆啓言。金吾議獄。雖有令次堂擧行之命。聞多差 祭。無以開坐云。判義禁鄭弘淳辭單旣徹。請許遞。從之。
정조 1년 · 목
敎曰。副提調持加減心腎湯入侍。○予曰。俄者領相以爲相簡家園與闕內相望。不可空置。移設龍虎營似好云。卿意何如。國榮曰。臣亦聞此議。而移設龍虎營。亦似無妨矣。
정조 1년 · 강
召見承旨鄭民始兵判金鍾秀于誠正閣。
정조 1년 · 목
予曰。兵判往見宮墻形址。果何如。鍾秀曰。趾海家毀垣。最爲壓臨闕中。故臣多樹旗以標矣。予曰。然則何以防限耶。鍾秀曰。桂洞與宮墻連接處。例自營繕築墻云。今亦築墻之外。無他道矣。予曰。述海家則予給武藝別監。使渠輩賣用。則價爲一千八百兩云矣。民始曰。旣欲修築墻垣。則當自軍門擧行矣。予曰。領相所奏龍虎營移設之議何如。兵判出去。與大臣相議。後日消詳以奏也。
정조 1년 · 목
敎曰。晉州等數十邑去月二十四日水災。可謂極備。家舍之漂沒。人命之渰死。若是其夥多。哀哉民生。予何有辜。自聞道伯之狀。環壁不寐。憧憧一念。何嘗少弛于中。非不欲登時差遣御史。慰諭安集。審察民情。而猶憲矣往來之際。徒煩民力。姑且中止。其所賙救之策。專靠按道之臣。咨爾道伯。體予宵旰之憂。道內災邑之幾許。漂戶之幾許。渰死之幾許。更卽區別。星火馳啓。目下接濟之方。亦卽從民願。而參已見。論理狀聞。俾無後時之弊。被災民戶當年還穀身布。許令停退。渰沒民人當年還穀身布。特爲蕩減。以爲一分蠲恤之政事。下諭于慶尙監司李性源。
정조 1년 · 목
政院啓言。文科覆試講經試官知敦寧鄭尙淳刑曹判書鄭光漢同敦寧李衍祥。謂有情勢懸牌。終不膺命。試望無以修整。請竝重推。敎以。試官望修整以入。○敎曰。試官承牌催促。
정조 1년 · 강
以張志恒爲左捕將。
정조 1년 · 목
敎曰。處義旣伸。前捕將張志恒復授捕將。
정조 1년 · 강
有政。吏曹判書李徽之進。
정조 1년 · 목
以趙時俊爲大司憲。宋載經爲大司諫。高裕爲司諫。李昌漢爲獻納。安廷鉉姜彛正爲持平。南鶴聞洪履健爲正言。鄭尙淳爲判尹。李明中爲安岳郡守。李重祜爲判義禁。○政院。以昌漢履健在外。變通啓稟。允之。敎以在外人改差。○以洪周萬爲獻納。李思祚爲正言。
정조 1년 · 강
咸鏡監司趙㻐疏辭新除藩任。賜例批。
정조 1년 · 강
詣 孝明殿。行望祭。
정조 1년 · 목
前夜三更。自內行禮也。
정조 1년 · 강
召見承旨鄭民始判府事徐命膺于誠正閣。
정조 1년 · 목
予曰。奎章閣誌。果已撰出耶。命膺曰。果已撰成。敢請塵覽矣。予命記事官徐龍輔讀藏書儀。命膺曰。如有釐正者則付標。待成書。伏願親製弁卷之序焉。予曰。予不但不習文體。至於序事之文。尤以爲難矣。卷首之序。卿可以奉敎製進也。予曰。九帿儀及藏書儀甚好。而徒法不能自行。予將熟覽。然後還下矣。予命民始讀御製松壇記喜雨亭誌。命膺曰。臣向叨胄筵。屢伏見御製。而雖以二篇言之。言出經典。實仰聖人之文矣。予曰。卿言過矣。
정조 1년 · 목
敎曰。副提調持加減心腎湯入侍。○予曰。凡事先立規模。定其節目。然後始可以行之。以奎章閣言之。設置頗久。而規模未立。節目未成。故尙無頭緖矣。國榮曰。以此推之。則治國之道。亦不可不先立規模。而後庶務以凝。百度俱擧矣。
정조 1년 · 목
予曰。書傳一部。無非帝王之治法政謨。而語其宗旨。則不過一敬字也。學問之公工。不可不以敬爲主矣。國榮曰。敬之一字。從事於斯。動靜語默之間。政令事爲之際。無少間斷。所存所發。純乎義理。蘊之爲天德。行之爲王道矣。是故。堯舜之兢業。禹湯之祗慄。皆出於一敬字。而終至於籠綏四方。協和萬邦。以此觀之。則爲人君者。可不敬乎。予曰。卿言是矣。
정조 1년 · 강
御熙政堂。行晝講。特進官金華鎭。同經筵李在簡。參贊官徐有防。侍讀官李儒慶。檢討官尹尙東。假注書洪仁浩。史官林錫喆。徐龍輔。
정조 1년 · 목
講春秋○予曰。今日設行九日製。亶出慰悅士子之意矣。圓點法出後。士心何如云耶。在簡曰。生進則甚以爲幸。而幼學輩似或落莫矣。予曰。圓點法自明年始行乎。在簡曰。今年圓點滿三十點。則許赴明年泮試矣。予曰。或無冒赴之慮乎。在簡曰。以食堂擧案。計其點數。則決無此弊矣。
정조 1년 · 목
以擬宋歐陽修請退小人之僞朋。進君子之眞朋爲表題。○敎曰。菊製與大比有異矣。日已向晚。限申初捧券。而限內收券上下於百張內外。則覆帳入來事分付。又敎曰。今番節製。意欲闊狹。文無優等。只出次上。居首儒生朴奎淳直赴會試。之次儒生洪樂貞。紙五卷筆五枝墨三張賜給。
정조 1년 · 목
敎曰。副提調指加減心腎湯入侍。○予曰。九日製收券幾何乎。國榮曰。限前所捧。合爲九十張矣。予曰。今番時限太促。帳後亦有可恕之道。亦爲作軸待令事分付。
정조 1년 · 강
召見藝文提學對讀官承旨于誠正閣。藝文提學金鍾秀。對讀官李儒慶。尹尙東。承旨洪國榮。
정조 1년 · 목
予曰。科儒所作。大體何如。而試題亦何如云耶。鍾秀曰。題極平鋪。故呈券者。幾至百人。而其文。則未及見之矣。予曰。四六本。以倚馬草檄爲貴。燭刻之間。可以收券。而策文。則有異於表。時刻不可太促矣。鍾秀曰然矣。予曰。覆帳後所收券。幾何。注書知入。洪仁浩還奏曰。三十五張云矣。予曰。試券無一善作矣。國榮曰。收券時見其大體。則似無善作者矣。予曰。限後。幾張乎。承旨李敬養曰。三十五張矣。予命考帳後軸。考券訖。命合考。鍾秀曰。二張稍勝。而不合於三字等。當以次上次中書等矣。予曰。唯。坼封。予曰。朴奎淳有文名乎。儒慶曰。以善文名於世矣。予曰。洪樂貞則何如。儒慶曰。此亦有文名矣。予曰。未得善作之文。殊甚無味。而擧子之速作可嘉也。
정조 1년 · 강
檢閱金勉柱疏請歷省墳山。賜批許之。
정조 1년 · 목
予曰。奎章閣誌。猶有點改處。而堂上之例兼經筵。郞廳之例兼春秋。果與予意同矣。國榮曰。此則果好矣。予曰。奎章閣褒貶。以呈于禮曹爲節目。則何如耶。國榮曰。奎章閣旣非禮曹之屬司。則直呈于政院。似宜矣。予曰。然矣。予曰。晝講。詣閤習講。
정조 1년 · 강
御熙政堂行晝講。同經筵鄭光漢。特進官李在協。參贊官李義翊。侍讀官李儒慶。檢討官尹尙東。宗臣鶴林君焴。武臣田文顯。假注書洪仁浩。史官林錫喆。徐龍輔。
정조 1년 · 목
講春秋○予謂在協曰。 景慕宮薦新物膳磨鍊節目。卿見之乎。在協曰。然矣。今方成出節目。行會各道矣。
정조 1년 · 목
敎曰。副提調持加減心腎湯入侍。○予曰。慶尙一道中。數三邑外。皆有水災。雖有淺深多少之不同。誠極異常矣。國榮曰。然矣。予曰。雖因大臣所奏。不遣御史。而慰恤安集之政。監司守令當惕念爲之耶。國榮曰。下諭旣甚勤摯。似當仰體矣。
정조 1년 · 목
予曰。菊製事。極爲無味。召見居齋儒生。使之製講而施賞好耶。國榮曰。其在勸奬之道。似好矣。予曰。統營狀啓事。大臣以爲係是大變通。後日次對。當稟定云矣。國榮曰。大臣之意。頗持難云。似有所見而然矣。
정조 1년 · 강
同敦寧李衍祥陳疏自引。乞遞本兼諸職。賜批。
정조 1년 · 목
疏略曰。臣奉職無狀。隨事迷謬。辜恩慢命。合被重誅。而曲加涵貸。姑施譴罷。替納密符。縮伏私次。秪訟罪戾。遽下甄敍之溫音。繼有敦府之除命。負罪賤臣。何以得此。自不覺涕淚被面。噫蒐羅才雋。德音藹然。而剡狀之淹滯。殆至半載。至於梁山獄事。則按治顚末。節節僨誤。新道臣査啓未徹之前。罔非臣待勘之日。而總管籌司之任。荐及於數日之中。大僚前席之奏。又開其可進之方。臣又惝怳悚恧。不知所出。何敢晏然冒膺。玷一初之政。招四方之譏哉。亟遞臣本兼諸職。仍治臣前後負犯。使朝綱肅而私分安。批以。所辭太過。卿其勿辭察任。
정조 1년 · 강
召見藥院副提調洪國榮于誠五閣。
정조 1년 · 목
敎曰。副提調持加減心腎湯入侍。○國榮曰。日前倭情狀啓。臣未能詳見矣。聞兵判之言。頗有可疑之端云矣。予曰。何事云乎。國榮曰。捉去我國人。藏匿船中。而發覺云矣。予曰。倭情狀啓。適未能詳見。循例啓下矣。日本生釁之漸。其來已久。難保其畢意之無事。豈不可悶乎。國榮曰。事係非常。不無可慮之端矣。予曰。東萊狀啓中。長木浦下人捉去事。狀啓還入。
정조 1년 · 목
予曰。講經幾何應講。而純通者多乎。國榮曰。設場已至四日。而純通姑不多出矣。予曰。儒生之能誦七書。而不能製述。誠可異也。國榮曰。此是只章句之誦讀。不知文義之故也。予曰。明經之本義。掃地盡矣。國榮曰。東萊狀啓事。實是壬辰以後初有之事也。不可仍置。通于日本。其首犯者。使之出送倭館。依法勘處似好矣。予曰。顧今我國。旣無財力。又無兵力。若有隣釁。則豈不可悶乎。國榮曰。近來陰雨之備。太甚疏虞。不可不預爲講確矣。
정조 1년 · 강
御熙政堂。行晝講。知經筵蔡濟恭。特進官徐浩修。參贊官李亨逵。侍讀官李儒慶。檢討官尹尙東。宗臣廣陵君埏。武臣李燁。假注書李宗燮。史官林錫喆。徐龍輔。
정조 1년 · 목
講春秋○寧越府使李鎭翼進奏職姓名。予曰。寧越積弊難蘇而。又當向日水災。誠甚悶然矣。卿其努力爲治也。安岳郡守李明中進奏職姓名。予曰。今者此任。便同特揀。必善治郡。毋負予意焉。
정조 1년 · 강
命朴聖耆定配收贖。
정조 1년 · 목
刑曹啓言。罪人朴聖耆捧供。請上裁。敎以。如許奸惡之吏。雖不可尋常處之。旣施數次之刑。定配收贖。
정조 1년 · 목
予曰。軍堡軍士。爲虎所囕云乎。國榮曰然矣。○予曰。今日次對。兵判何不入來乎。國榮曰。大臣有捉囚下隸之事。故不得入來矣。予曰。統營事。戶判入來後可以決處。而統營願納四千兩。願得其漁箭之地者。果無爲民弊之慮耶。國榮曰。果不無此慮矣。予曰。以狀啓觀之。則統營事固可悶。而均廳事亦豈不可悶乎。諸般給代。皆出於均廳。而均廳若受病。則事誠非細。且一許統營。則皆生僥倖之心。此亦難矣。國榮曰。聖敎誠然。下詢大臣。務盡俱便之道。似好矣。
정조 1년 · 목
予曰。今見北伯狀啓。則咸鏡道又被水災。昨年大饑之餘。誠甚悶然矣。領議政金尙喆曰。人物別無渰死之患。是則甚幸。而人家或有漂沒處。依江原道例。被災人民等處。還穀身布。一體停退。似好矣。從之。予曰。扈衛廳權罷之後。本廳軍官之分屬軍門。終未便當。何以區別則爲好耶。尙喆曰。臣意則永爲革罷似好矣。予曰。累千名武士。一朝革罷。豈不可惜乎。予意。則專屬於兵曹。似好矣。尙喆曰。今承聖敎。事甚便好矣。予詢將臣。訓將張志恒等曰。今若付之兵曹。則在兵曹便成一廳。在渠輩亦有依歸之所矣。予曰。依別付料例。付之兵曹似好。而卿等消詳爲之。尙喆曰。臣等。以統帥狀啓事。與均堂有所相議者。均堂洪國榮。使之入侍。似好矣。予曰。都承旨入侍。禮曹判書蔡濟恭曰。 景慕宮薦新物種中。一種之分定兩道者。旣承考例更稟之敎。故取考前例。則皆以一種疊定於兩道矣。戶曹判書鄭弘淳曰。若只以一道爲定。如有未及之患。則莫重薦新。事體如何。當初疊定。本意有在。 宗廟薦新之規。自來如此矣。予曰。 宗廟則依例擧行。 景慕宮則只以一道磨鍊。濟恭曰。長生殿爲梓宮奉安處。而正殿幾盡頹圮。不可不急時變通矣。予曰。何以爲之。則爲好耶。尙喆曰。仍舊重修。似好矣。予曰。財力有出處乎。尙喆曰。年前爲其修改。使之出賣本殿西下庫無用板材若干立。板價五百兩。自本殿送置戶曹。尙今留在。此可補用。而其數零星。聞今西下庫退板積置甚多。限百餘立出賣。則庶可以不費戶曹之力。而修改矣。予曰。龍虎營。旣已議定於桂山洞。上闕龍虎營。則全然廢棄乎。近日有兵判率眷於龍虎營。則可得除弊之議。此果何如。尙喆曰。異於他軍門。大將自爾數遞。率眷一款。似難行之矣。濟恭曰。雖以鋪陳器皿之屬言之。送舊迎新之際。必至於雖繼之慮矣。予曰。似然矣。予曰。軍門大將。若使之率眷以處於闕外信地。則何如。濟恭曰。國家凡事。慮貴深遠。擁重兵大將之晝夜居處於宮墻至近之地。有非深遠之慮。此則決不可爲矣。
정조 1년 · 강
重推兵判金鍾秀。
정조 1년 · 목
領議政金尙喆啓言。昨日兵判。自闕歸路。政府下隸之醉倒街上者。捉付捕廳。翌朝決棍云。旣有勿禁帖。則此與無端犯夜有異。而若以巡檢爲名。卽地決棍。則容有可據。旣已經宿。不有進來之例規。任自推治。有損朝體。兵曹判書金鍾秀。請從重推考。從之。又啓言。捕校通符事。不可不一番稟定矣。本兵之長。苟有警責之事。推治捕校。事體當然。而通符一款。旣有 先朝受敎。故向來兵判之往復捕將後治罪。臣等以爲得體。今番。則直令解牌而決棍云。前後處事。終涉矛盾。此事宜有一定之式矣。敎以此非更爲定式者。 先朝下敎。旣甚丁寧。則兵判似無不知之理矣。從重推考。
정조 1년 · 강
命統營箭簾復設及新設處。修報備局稟處。
정조 1년 · 목
領議政金尙喆啓言。以統營弊瘼狀啓回啓事。伏承下敎。而蓋此變通之論。實出於營下軍民接濟之道。而若使右沿漁稅還屬統營。則不但均廳事目之有所掣礙。海民之歸怨國家。亦豈細故也。均堂洪國榮所論說者。正好受用。請下詢處之。敎曰。均堂次次陳達。戶曹判書鄭弘淳曰。苟有善策。使事目不至變改。海民不至失業。則臣亦不必持難矣。承旨洪國榮曰。均廳事目。不可違越。統營所靠。亦當顧念。臣意則諸處漁場中。必有民力不逮而廢棄處。魚產昔無而今有處。又必有案付外可設箭簾處。使統制使。從實査報。廟堂商量。則均廳事目。別無掣礙。統營軍民。亦有蒙利之道。自廟堂爲先下問於統制使。後請處之。敎曰。將臣中曾經統制之人。亦爲陳達也。訓將張志恒曰。卽爲遞歸。未能詳知。而水勢變遷。必有可合設箭處。或有廢棄可復處矣。予詢禮判。蔡濟恭曰。均役節目。不至違越。而在統營亦可爲一分捄弊之道。事甚便好矣。尙喆曰。以此出擧條。分付統制使。箭簾之可以復設處。可以新設處。修成册報備局。以爲稟處之地。而擧行形止。請使具由狀聞。從之。
정조 1년 · 강
領議政金尙喆。以前萊伯柳戇狀啓。覆啓。
정조 1년 · 목
尙喆啓言。東萊前府使柳戇狀啓。以爲對馬島主自江戶還島。依例問慰譯官預差。待護行裁判倭出來入送。而舊島主身死弔慰書契成出。依例兼付以送事稟處。而島主報還差倭漂到長木浦時。因巨濟府糧米之未卽繼給。長木鎭使令。拘留於倭船。而該別將崔重文。爲護行差員。諱而不報罪狀。亦請稟處矣。譯官差送。書契兼付。俱是舊例。令該院該曹擧行。而倭人之拘執鎭隸。實爲變怪。令東萊府使。嚴飭訓別。曉諭館守倭。作梗之倭人。摘發重究於彼我人所見處。以爲懲後之道。而當初生頉。專由於巨濟府之不善責應。該府使李章漢先罷後拿。長木鎭隸爲倭人所拘囚。而該差員初不能檢察。末乃掩諱。別將崔重文被拘之使令。一竝嚴囚於東萊府。待其責諭狀聞回下。依法重繩。漂倭領謢之加德僉使金光宇多大浦僉使李熤。擧行多有顚錯之失。請竝先罷後拿。從之。敎以。統帥之該邑守令邊將初不論罪。大是矇然。緘辭從重推考。
정조 1년 · 강
命北一場稅納下本寺稟處。
정조 1년 · 목
領議政金尙喆啓言。江華留守李福源狀啓。以司僕北一場。移屬本府。每年稅穀五十石收納事。稟處矣。收稅分納。終未免苟艱。右相方帶提調。請下詢處之。敎以下本寺稟處。
정조 1년 · 강
改差通津府使鄭宇璧。
정조 1년 · 목
領議政金尙喆啓言。訓戎僉使鄭宇璧。以賑褒有守令陞差之特敎。方除通津府使。而邊鎭替代之際。畿邑災年。屢朔曠任。請改差。敎以改差。
정조 1년 · 강
命冬至使陳奏別咨。依例擧行。
정조 1년 · 목
領議政金尙喆啓言。冬至使行陳奏一疑。已有定奪。而從前陳奏時事例。又有緣由別咨先爲成送之事。今亦依此擧行乎。從之。
정조 1년 · 강
推禮判蔡濟恭。
정조 1년 · 목
領議政金尙喆啓言。式年試官望。雖與增別試有異。未通請淸之混擬。終涉不察。禮曹判書蔡濟恭。請推考。從之。
정조 1년 · 강
各陵位田。命與戶判消詳稟處。
정조 1년 · 목
禮曹判書蔡濟恭啓言。頃以各 陵位田事。有稟定之命矣。卽今秋事及期。故敢達矣。敎以。與戶判消詳草記稟處。
정조 1년 · 목
戶曹判書鄭弘淳啓言。歸厚署貢物。例受柩材十部價米二百石。而每年進排。多不過一二部。或有無進排之年。遺在至千餘石。公物消耗。極甚無名。溯考遺在。令貢人徵納。則比元貢賣買之價。不啻倍蓰。故乞免徵納。自願退去。凡貢物之可以釐革。而難於着手者。以失業之爲可矜也。革其署而減其貢。賜與柩材。以元折定一部二十石。直給其家。本署郞官職掌。只禮葬時一事。而繕工官員。旣有禮葬官出去者。使之兼行。似爲便當。時帶郞官之作散。亦爲可念。似有區處之道。事係沿革。請下詢大臣處之。敎以。卿等之意何如。領議政金尙喆曰。在朝無實用。在貢人爲痼瘼。革罷之諭。臣亦無他見矣。左議政鄭存謙曰。臣意與領相同矣。右議政徐命善曰。此亦汰冗官之一端矣。從之。敎以。歸厚署時任郞官。不過殘蔭冷武。而本署權罷之後。郞官之無故作散。誠甚可矜。自銓曹從速區處。
정조 1년 · 강
命趙濟泰遠配。
정조 1년 · 목
領議政金尙喆等啓言。趙濟泰之獨蒙全釋。尙在京輦。揆以獄體。終失太寬。請爲先邊遠定配。敎以邊遠定配。
정조 1년 · 목
敎曰。副提調持加減心腎湯入侍。○予曰。宮城外囕人之虎。尙未捕捉乎。國榮曰。姑無消息矣。
정조 1년 · 목
敎曰。自政院差出中禁者。益蓋出於抄擇之意也。今番中禁。以私奴丘從之子。竝入於望中。此是前所未有之事。萬萬駭然。當該承旨李敬養削職。
정조 1년 · 강
有政。吏曹參判徐浩修進。
정조 1년 · 목
以高裕爲承旨。柳孟養爲注書。朴盛源爲大司諫。閔永喆爲龍川府使。李栢然爲鐵山府使。金聲九爲巨濟府使。李文赫爲通津府使。
정조 1년 · 강
命戎器點考明日擧行。
정조 1년 · 목
因兵曹戎器點考頉稟。敎以。自下請推。不過體例。自上特推。亦不過體例。以體例間事。豈可過爲引嫌。兵曹判書金鍾秀。卽爲牌招開政。仍令明日擧行。
정조 1년 · 강
復授洪樂性守禦使。
정조 1년 · 목
敎曰。頒赦在近。前判書洪樂性敍用。職帖還給。所坐旣異。復授守禦使之任。
정조 1년 · 강
命兩罪人上典及差出房直之內官竝放逐。
정조 1년 · 목
敎曰。罪人奇同捕廳罪人栗同。以內官之奴屬。罪名何如。而中官輩。終不請罪。其上典不可仍置。兩罪人之上典內官及差出房直之內官。竝放逐鄕里。
정조 1년 · 목
國榮曰。扈衛軍官事。渠輩以試射爲命脈。許多武士之尙無歸屬。事甚可矜。從速區處似好矣。予曰。當相議處之矣。
정조 1년 · 강
行召對于熙政堂。參贊官徐有防。侍讀官李儒慶。檢討官尹尙東。假注書李宗燮。史官林錫禧。徐龍輔。
정조 1년 · 강
校理李儒慶等陳啓。請李宬鎭設鞫嚴問。賜批。
정조 1년 · 목
儒慶尹尙東等啓言。前府使李宬鎭。乃麟賊之親査。養賊之妻娚。弘賊之姑母夫。凶徒之連姻結族。俱萃渠家。已極駭怪。而諸賊伏法之後。偃處輦穀之下。看護賊家。往復綢繆之狀。尤極痛惋。其爲隱憂深慮。無所不至。前府使李宬鎭設鞫嚴問。斷不可已也。批以。依啓。
정조 1년 · 강
召見藥院副提調洪國榮承旨鄭民始李義翊徐有防于誠正閣。
정조 1년 · 목
敎曰。副提調持加減心腎湯入侍。○予曰。宣傳官具純。如已入來。入侍。予曰。罪人文書多乎。純曰。合爲十籠矣。命純持入文書。予曰。文書頗多。猝難考見耶。民始曰然矣。予曰。罪人文書。諸承旨考見。而緊關文書抄出。李義翊曰。田畓文券之外。書札皆是久遠者。而略有麟漢家文書云矣。
정조 1년 · 강
政院。以★(茄/乙)坡知僉使兵符改造下送。啓。
정조 1년 · 목
本院啓言。★(茄/乙)坡知僉使兵符。令本院改造下送事命下矣。左二隻則監營及所管兵營分上。右一隻則傳給于該鎭事。定禁軍下送。舊兵符收聚上送。以爲燒火事。咸鏡監司處請下論。允之。
정조 1년 · 강
兵曹判書金鍾秀陳疏自引。仍乞遞。賜批。
정조 1년 · 목
疏略曰。因一犯夜人事。至煩大臣捉囚曹吏。臣之踪地。於是乎難安矣。噫。朝廷之體。莫尊於政府。而大臣認臣以欠敬。禁夜之法。莫嚴於本兵。而舊例緣臣而見壞。此臣之所悚愧也。至於捕校事。本兵之於捕廳。則法不當二視者。賓會大臣之言。誠有與臣見相符者。故不復顧慮而行之。曾不料其到今自陷於弁髦成憲之科。反躬悼歎。尙誰尤哉。伏乞亟遞臣職。以嚴公法焉。批以。所辭過矣。開政有命。卿其勿辭。卽速察任。○敎曰。旣已批下。此等微事。豈可曠日過嫌。兵曹判書金鍾秀。從重推考。更爲牌招。
정조 1년 · 강
召見承旨洪國榮鄭民始于誠正閣。
정조 1년 · 목
予曰。予於近日有厭食之症。而兼有惡寒之意。似是感氣耶。國榮曰。醫官他無入來者。使康命徽。先爲入診。似好矣。命徽診候。奏曰。脈候似有微熱。而外氣頗緊。藿香正氣散進御。似好矣。國榮曰。諸醫官來會後。當議定矣。予曰唯。予曰。兵判之引義。豈不過乎。民始曰。大臣替治下吏。則其所撕捱。不是異事矣。予曰。昨見均役事目。則其中尺量船隻之大小。計較出利之多寡。誠可駭也。雖爲給代而收稅。豈忍爲此乎。民始曰然矣。而臣意則漁箭出給道帥臣。使之備納均廳所納。似好矣。予曰。均役後。小民不得食靑魚云。其害可知矣。
정조 1년 · 강
命兵判違牌。勿爲呼望。
정조 1년 · 목
敎曰。前後飭敎何如。則日事違召。無意膺命。事之未安。莫此爲甚。邊地邊將。不宜暫曠。兵曹判書金鍾秀。卽爲牌招開政。違牌勿爲呼望。
정조 1년 · 강
有政。兵曹判書金鍾秀進。
정조 1년 · 목
以鄭宇朋爲多大浦僉使。李弼胄爲訓戎僉使。
정조 1년 · 강
命較講册予。以易書詩孟定式。
정조 1년 · 목
文覆試講經一所啓言。伏見禮曹移關。則應講能通者。勿拘多寡。更爲比較以。塡其數事。傳敎矣。未應講者十餘人。而入格者比原定額十六人之數。已爲過額。畢講之後。當更爲比較。以準原額。而比較之規。旣無指一下敎矣。較講册子。以何書爲之乎。敢稟。敎以。初以周易比較。如又比較則以書傳比較。又有同劃則以詩傳孟子以次比較。此後依此定式。
정조 1년 · 강
司直洪樂性陳疏訟愆。賜批。
정조 1년 · 목
疏略曰。臣奉職無狀。尙方進御。何等嚴重。而以致嚴旨荐下。薄勘削秩。非罪伊榮。曾未洽旬。復授守禦之任。負罪賤臣。何以得此。噫彼提擧之職。猶未稱塞。況此將兵重任。尤何可堪勝。伏乞亟收仍授之命。批以。卿其勿辭察任。
정조 1년 · 강
兩司聯疏引義。附論應坐諸人。賜批。司諫李謙彬。持平洪樂恒。鄭淵淳。獻納洪周萬。正言金翊休。
정조 1년 · 목
聯疏略曰。筵席漏啓。是何等大做錯。而做錯之失。都歸長僚。獨自晏然。殆同無故。臺閣之貽羞。果何如哉。召牌之下。承膺無由。伏乞鐫削臣等之職焉。臣等義在必討。進身無路。敢此附陳。噫泰淵之前後罪惡。萬戮猶輕。追施逆律。姑不爭執。而應坐諸人。不可一刻置之輦穀之下。竝先絕島散配。至於弼海之逆節。旣捧結案。旋命酌處。王章未伸。獄體有垂。依律正法宜矣。批以。泰淵應坐諸人事依施。其他處分。意亦有在矣。
정조 1년 · 강
秋曹。以大逆罪人世福弟有男泗川縣爲奴。啓。
정조 1년 · 강
金吾。以罪人趙濟泰鍾城府邊遠定配。啓。
정조 1년 · 강
命罪人姜必敎分揀放送。
정조 1년 · 목
敎曰。時囚罪人姜必敎。渠供旣如此。啓能之親不親。不必問也。分揀放送。
정조 1년 · 강
命雜犯死罪以下竝宥。
정조 1년 · 목
政院以某罪宥之。啓稟也。
정조 1년 · 강
召見兵判金鍾秀。參議李鎭衡。開留兪彥鎬等于誠正閣。
정조 1년 · 목
予曰。兵判及松留入來於問安乎。承旨鄭民始曰。入來矣。予曰。兵判之近日撕捱。何其過也。擢拜意有在焉。豈可因微事而輕遞乎。鍾秀曰。事關廉防。連違召命。而不勝惶悚矣。予曰。當此之時。卿等豈可如是乎。顧今國事罔涯。朝廷無人。必欲招延山林。而無一人翻然之意。豈不可悶乎。松留之兄。又且陳疏。而他山林之批。已罄竭予意。亦不必更爲覼縷。而卿等之兄。終無回心之望耶。鍾秀曰。前亦仰達。而臣兄則不敢自許以需世之才矣。彥鎬曰。臣兄亦然。而以屢違逋慢。不勝惶懼矣。予謂鍾秀曰。禁軍取才。何當爲之耶。鍾秀曰。過頒敎後將爲之矣。予曰。外方之人。亦皆來會云。武士之遲久等待。亦可悶也。從速爲之。好矣。
정조 1년 · 목
國榮曰。夜間感候若何。予曰。猶未差勝矣。國榮曰。吳道烱康命徽使之入診何如。予曰。一時感氣。自當差復矣。國榮曰感候彌留可悶。暫許診候宜矣。予曰。醫官召入。道烱入診奏曰。左右三部。略帶數體。似有滯意矣。命徽入診奏曰。脈候比昨少勝。而猶未復常矣。予曰。寒熱往來。而兼有口渴矣。道烱曰。正氣散雖有溫散之功。而不可多進蔘蘇飮。去人蔘代入莎蔘而進。好矣。命徽曰。乾葛前胡。旣入於原方。柴胡五分。酒炒加入。則亦似尤好矣。國榮曰。湯劑依此煎入乎。予曰唯。
정조 1년 · 목
予曰。俄者入侍。有科制酬酢。而兵判見以爲科制雖未及變通。慶科則自今勿爲設行爲宜云。此言何如。國榮曰。其言亦不無意見。科制未變通之前。何可不設乎。予曰。雖簡取名數。勢將設行矣。國榮曰然矣。予曰。兵判又爲面試之說。大科則殿試便是面試。而大抵面試之法。近於迫切。予則以爲不可行矣。國榮曰。聖敎誠好矣。
정조 1년 · 강
命蔘蘇飮。去人蔘代莎蔘。柴胡酒炒五分加入。煎入。
정조 1년 · 강
遣承旨。分詣 宗廟　永寧殿。 景慕宮　社稷　徽寧殿　延福殿奉審。
정조 1년 · 목
敎曰。副提調持加減蔘蘇飮入侍。○國榮曰。俄間聖候若何。予曰。手足甚熱。且有身熱。一味呻痛。極悶。予曰。吳道烱康命吉進前。予曰。手足甚熱。身亦煩熱。何故而然耶。命吉曰。此是感熱未解之致。進御蔘蘇飮加黃芩。則似有顯效矣。道烱曰。臣意亦如是矣。予曰。然則第二貼加黃芩煎入。
정조 1년 · 강
命蔘蘇飮第二貼加黃芩五分煎入。
정조 1년 · 강
孝明殿獻官。命以一品都尉啓下。
정조 1년 · 목
敎曰。副提調持加減蔘蘇飮入侍。○國榮曰。俄間聖候若何。予曰。一樣矣。國榮曰。蔘蘇飮進御後。煩熱之候何如。予曰。別無加減矣。
정조 1년 · 목
國榮曰。手足煩燥之候何如。予曰。比午前稍減。而別無顯勝矣。予曰。感氣尙未顯差。明日頒赦時。似難親臨矣。國榮曰。寒朝殿座。恐有觸風之慮。權停禮擧行似好矣。予曰。當下敎矣。
정조 1년 · 강
命明日頒赦以權停禮爲之。
정조 1년 · 강
召見承旨鄭民始。兵曹參議李鎭衡于誠正閣。
정조 1년 · 목
予謂鎭衡曰。淮陽被災何如云耶。對曰。見臣兄書。慘被風災。今年又不得免凶云矣。予曰。關東一道。昨歲告歉。今又被災。念彼峽氓。誠爲慘絕。予曰。見北伯狀啓。則南道水災。亦爲孔慘。漂沒夥多云。東北之憂。誠不細矣。命讀罪人宬鎭推案。民始讀奏訖。敎曰。渠以三賊之切姻。綢繆陰謀之跡。已爲綻露。而嚴問之下。如是抵賴。極爲凶獰。注書持此推案。出給推考房承旨。卽往鞫坐。加刑一次嚴問後。若不承服。推鞫姑罷事分付。問目則以爲諺書所捉。姑勿論。眞書之中。昨年七月與樂述無常往復者甚多。以此添問目嚴問事。亦爲分付。
정조 1년 · 강
兵曹。以公忠監兵使西原縣監營將所佩兵符改造下送。啓。
정조 1년 · 목
敎曰。南部官員。非曰無罪。而大赦當前。宜有參恕之道。初下敎置之。新移者。次次仍任事。分付。
정조 1년 · 강
命堂上堂下坐罪人幷敍用。
정조 1년 · 목
敎曰。堂上堂下違牌罪人竝敍用。前承旨李敬養一體給牒敍用。口傳付軍職。
정조 1년 · 목
敎曰。推鞫爲之。委官左相進去。
정조 1년 · 강
命罪人宬鎭嚴刑捧結案。
정조 1년 · 목
敎曰。罪人宬鎭。以賊獜之切姻。養厚之妻娚。弘燮之姑母夫。居常綢繆之牀狀。旣已綻露。至於養獜伏法之後。兩賊家事。無不主營。相與交通。眞贓斷案。昭不可掩。況捕捉文書。旣皆麟漢家器物。且凶謀秘計。亦皆現發。到此地頭。渠雖欲發明。其可得乎。渠若生出獄門。是國無法也。以此意發問目。箇箇嚴刑捧結案事。傳于委官。仍敎曰。注書持此傳敎。出傳于推考房承旨。卽爲進去鞫坐事分付。
정조 1년 · 목
國榮曰。夜間聖候若何。予曰。今日則似有減勢矣。命讀頒敎文。國榮讀奏訖。予曰。啓能雖曰徑斃。已爲遲晩。未及結案而死。則不可以徑斃論之。而今此赦文中。豈可與泰淵輩。混同載錄乎。注書出去。改入事分付禮房。國榮曰。湯劑已爲煎。待食前進御。似好矣。予曰入之。
정조 1년 · 강
論安邊等邑被災民人。
정조 1년 · 목
敎曰。念彼北民。殆同瘡痍甫起。今年穡事。雖通一道大登。未足以弛此宵旰之憂。而見道伯狀啓。去月二十四日風兩。安邊等邑被災。極其夥然。予庸悶慮。被災雖有淺深。賙急宜無異同。被災民戶還穀身布。特令停退。渰死民人還穀身布。亦爲蕩減。以爲一分奠安之道。該邑守令。將此意別般曉論。俾無一民塡連之弊。擧行形址。追後狀聞事。下論于咸鏡監司趙重晦。
정조 1년 · 목
敎曰。副提調持加減蔘蘇飮入侍。○國榮曰。聖候若何。予曰。自午後寒熱進退。腹部甚熱。頭痛又作。昏昏貼臥。似睡非睡。有時寒戰矣。日暮後少有減勢。而症情極爲異常。國榮曰。令醫官診察後。更爲議藥。似好矣。予曰。醫官入診。吳道烱康命吉張祜進前。予曰。飮溫水則不得順下。顯有膈滯之症。輒發寒氣。何也。命吉曰。感熱壅滯。故有此症候。此是汗候未得之故也。命道烱入診。診訖。奏曰。脈候左三部數體。比昨頗勝。而右三部滯候。亦爲顯減矣。予曰。午後則痛勢輒加。何謂脈勝乎。道烱曰。脈候大體遲緩。是以知其差勝矣。命吉診候訖。奏曰。脈候度數數體。頗勝而遲緩矣。張祜診候訖。奏曰。脈候數體。猶未顯勝。此是感熱壅閼之致。得汗候然後可以快解矣。國榮曰。蔘蘇飮。加入和解材料進服似好矣。道烱曰。金銀花葛根加入進御。穩當矣。國榮曰。錢數幾何入之乎。命吉曰。各三錢加入進御。則可以取汗矣。國榮曰。今夕則姑以木米茶進御似好矣。道烱曰。取汗莫如木米茶矣。予曰。臨臥時當進御。副提調出去煎入可也。國榮曰。今者煎入湯劑。何以爲之乎。道烱曰。此亦和解之劑。先爲進御無妨矣。命入湯劑。命醫官先退。予曰。康命吉召入。國榮謂命吉曰。潮熱往來。膈痰凝滯。故寒熱交作。童便進御何如。命吉曰。淸熱降氣。莫如童便。就寢時進御。極爲穩當矣。國榮奏曰。木米姑勿煎入。童便和薑汁進御。似好矣。從之。
정조 1년 · 목
予曰。今日頒赦時。班行皆整齊乎。民始對曰。有品牌。故隨品序坐。比前頗整齊矣。
정조 1년 · 강
行陳賀于仁政殿。
정조 1년 · 목
權停例也○頒敎文曰。惟予不德。叨承丕基。粵自新服以來。無一德化及民。徒見誅罰荐行。鳴呼。是豈予心之所欲哉。莫嚴者天討。所重者 宗社。予。一人曷敢以已意參焉哉。鳴呼。國家不幸。遭時孔艱。亂本起自戚里。賊黨殆遍世臣。以至今玆。逆變尤極。往牒所無之凶。幸賴 皇天 祖宗之默佑。半夜宮省。手脚旣敗。十日帳殿。頭腦自綻。罪人斯得。王章已擧。玆當維新之會。詎忽懲毖之圖。肆大誥之誕宣。尙明聽而無譁。鳴呼。戚里之禍。念之心寒。倡邪論幻義理。要脅予沖年者。此輩也。做蜚語眩聽聞。䵝昧予潛德者。此輩也。伺動靜投機會。搖撼予儲位者。此輩也。 成命屢降。而乃敢肆胸臆。以遏代聽者。亦此輩也。大策旣定。而必欲剪羽翼。以堦翻覆者。亦此輩也。蓋自邪論不得售而蜚語作。仍之以表裏作逆於代聽之前後。噫嘻。當厚謙挾其母而煽妖。獜漢席乃兄而逞凶也。國之不亡者幸耳。倘非 先大王止慈之德。天地以覆載之。日月以照燭之。予一人其有今日乎。逮予嗣服。懲討略行。而予惟天心好生。不忍殄滅無遺。徒黨歸之脅從。根抵置之疑似。薄施流竄等輕典。務令反側子自安。且謂人各有人心。庶幾感格有道。布綸以曉之。纂書以明之者。皆所以爲此輩開生路。而獨無奈鴞音未悛。狼心益急。申論之莫我聞。寬宥之不我聽。自分窮冠。抵死爭勝。於是乎七月二十八日之變作矣。興文之匕劍。龍輝之鐵鞭。深夜大同內。縱橫殿蒙。又伏五十壯士於闕下。以觀望成敗者。皆相範之募也。或翻瓦而覘機。或散錢而眩蹤。假作魍魎。潛竄草莾。其爲計亦狡矣。而甫逾一旬。敢圖再擧。方其粵越宮墻之際。乃爲坐更卒所獲。儘乎天不可逃而鬼所共誅也。暗導路逕。則有月惠繼昌之和應。潛伺肘腋。則有世福壽大之排布。此外掖屬宮女之關通。門客厮隸之干連。厥醜雖夥。何足歷數。孝任則以相範之母述海之妻。與其妾介連指揮妖婢。締結賊巫。圖像結矢。寫符埋蠱。敢爲暗地射天之圖。而遂及於安危與共之一箇介臣。噫。謂君可仇以及於臣。爲予臣者。不亦難乎。啓能則又與信履吉格弘燮澤遂輩。肆爲太甲桐宮癸亥反正之說。推戴有屬。除擬且定。弘燮澤遂。本以恒獜之至親。久作啓能之門徒。連結腸肚。予非不知。偃息城闉。於渠亦幸。而自知不容於世。乃反甘心於送。鳴呼。爲人臣子。戴天履地。是尙可以萌於心發諸口乎。合三塗而共一逆。集千古而無遺惡。吁亦凶矣。鳴呼。予於此。又有所不忍言者。有國之三尺至嚴。守闕之萬口難遏。鳴呼。使無諸賊之藉口。夫豈使予而至此。大抵斯首從。罔非賊門之所卵育。而範吉格趾述纘諸賊。直是一門梟獍。種下種子。自相簡旣誅之後。罔念曲貸之恩。反懷讎視之心。陰圖遠通於關海。叛謀至及於夫婦女。嘻嘻。古有是夫否。彼啓能者。名爲讀書。早竊虛譽。其貪搖縱恣。行若跖蹻之實。世有公議。予不欲詳。而凶徒之設計圖事。必欲得盜儒名。而聚徒黨者。鼓倡奸言。文餙義理。以誑惑一世。搖動人心。然後始爲其所欲爲。則啓能乃以山林標號。日以其姓名聞於宮禁左右。予幸辨之於早。得不墮其術中。而追崇大北之論。阻格翻覆之計。罔不出於抵掌揚眉之緖餘。及其計謀大謬。徒黨一敗。所恃以爲窩窟者。次第掀露。則積懷疑懼。窮無所歸。以平日陰賊之性。挾失志怨懟之心。遂倡爲追戴纂簒奪之謀。此不但吉澤諸賊之招。如出一口。渠供中速出斬之云者。是隱然用殺身殉節者之語法也。雖優爲謀逆。不少之人。何可遽服云者。卽向弄乘輿之嫚辭也。至若展開書傳講論太甲文義之供。直一結案。而未及正法。徑先物故。可勝痛哉。今當周王宅恤之日。每用魯侯臨戎之例。逆賊興文龍輝相範相吉相格世福甘丁貞伊興祚孝任介連述海趾海纘海壽大澤遂信德等依律正法。海根宗洙國來峸受采信海履。海泰淵等杖斃。弘燮亦施追奪之律。鋤除亂逆。旣洩神人之憤。滌蕩瑕垢。寧靳霈澤之流。自本月二十四日昧爽以前。雜犯死罪以下咸宥。在官者各加一資。資窮者代加。於戲。從今以往。逆順益明。國是大定。凡厥臣庶。尙不迷於向背。而我家國。期永享於太平。故兹敎示。想宜知悉。藝文提學金鍾秀製
정조 1년 · 강
命安春君★(火+般)雲峰君桃百官加親授。
정조 1년 · 강
命中官李允默金景祜百官加親授。
정조 1년 · 목
以洪檢爲大司諫。洪彥喆爲執義。鄭宇淳爲司諫。朴在源爲獻納。金在淳爲 泰陵參奉。初仕也。李儒慶[敬:I-PERSON]爲德源府使。鄭東浚爲注書。